Σύλλογος Εκπαιδευτικών Π.Ε. «Ηρώ Κωνσταντοπούλου»
ΑΝΩ ΛΙΟΣΙΩΝ – ΖΕΦΥΡΙΟΥ – ΦΥΛΗΣ
 SITE     www.p-e-filis.gr                                                                            	Άνω Λιόσια 26.10.2026
 email:   syllogosfilis@gmail.com
Προς:   Τα μέλη του Συλλόγου, ΔΟΕ, Συλλόγους Εκπ/κών  Π.Ε.
Παρασκευή 30 Οκτώβρη στηρίζουμε τη διεθνή απεργία των λιμενεργατών  σε πάνω από 100 λιμάνια σε 4 ηπείρους (Ευρώπη, Ασία, Αμερική, Αφρική)
Κάτω ο πόλεμος και τα κέρδη τους!
Συγκέντρωση, δημοτικό θέατρο Πειραιά, 10πμ
(Η ΑΔΕΔΥ έχει κηρύξει 4ωρη στάση εργασίας 8:00-12:00
επιπλέον 1-2 ώρες στάση εργασίας του συλλόγου)
Οι λιμενεργάτες σε περισσότερα από 100 λιμάνια σε Ελλάδα, Τουρκία, Ιταλία, Γαλλία, Σλοβενία, Κύπρο, Ισπανία, Σουηδία, Γερμανία, Ινδία, Ιρλανδία, ΗΠΑ, Μεξικό, Βραζιλία, Ουρουγουάη, Αργεντινή, Μαρόκο κ.λπ. σε 4 ηπείρους, απεργούν και βροντοφωνάζουν: «Ports for Peace – Jobs with Dignity» «Λιμάνια της Ειρήνης – Θέσεις εργασίας με αξιοπρέπεια». Τα συνδικάτα μπλοκάρουν την εφοδιαστική αλυσίδα του πολέμου, οι λιμενεργάτες αρνούνται να φορτώσουν και να ξεφορτώσουν πολεμικό υλικό, αντιδρώντας στη μετατροπή των πολιτικών εμπορικών λιμανιών σε πολεμικές βάσεις για να μεταφέρουν θάνατο πρώτα και κύρια στη Λωρίδα της Γάζας και στην ευρύτερη περιοχή της Μέσης Ανατολής, εξυπηρετώντας την πολεμική μηχανή του Ισραήλ, του ΝΑΤΟ, των ΗΠΑ και της ΕΕ. Μεταφέρουν αγωνιστικό μήνυμα σε ολόκληρο τον κόσμο, «Θέλουμε τα λιμάνια που δουλεύουμε να είναι χώροι ειρήνης, ταξιδιού, επικοινωνίας των ανθρώπων. Δεν θέλουμε να γίνουν λιμάνια μεταφοράς των μηχανών του θανάτου, μίσους, ρατσισμού και πολέμου»!
Την ίδια ώρα η Ευρώπη φλέγεται, η νεολαία και οι λαοί ξεσηκώνονται, Γαλλία, Ισπανία, Βέλγιο, Πορτογαλία, Αλβανία... Αντιδρούν στη λεηλασία της ζωής τους από τους ολιγάρχες και τους πολιτικούς τους εκπροσώπους, από την κυριαρχία του πολέμου σε κάθε ικμάδα της καθημερινότητας, αρνούμενοι την προοπτική να γίνουν «κρέας για τα κανόνια τους». Τινάζουν στον αέρα τα σχέδιά τους, την πολιτική τους, δημιουργούν τριγμούς στο σύστημά τους. Αναγκάζουν τις κυβερνήσεις και μαζί με τους φασίστες της Λεπέν να παραμερίσουν τις διαφορές τους και να δείξουν αυτό που πραγματικά είναι: Μαριονέτες και υπηρέτες των μεγάλων επιχειρηματικών ομίλων, του κεφαλαίου και των ολιγαρχών!
Ο πόλεμος δεν είναι εικόνα από το μέλλον. Μας χτυπάει την πόρτα τώρα.
Οι πολεμικοί και οικονομικοί ανταγωνισμοί απειλούν την ανθρωπότητα με ολοκαύτωμα.
Οι στρατιωτικοί εξοπλισμοί και η την πολεμική οικονομία αφαιρούν δαπάνες από την υγεία, την παιδεία και την κοινωνική πρόνοια. Δεν υπάρχει κανένας τομέας της ζωής που να μην αλλάζει με στόχο την πολεμική προετοιμασία. Η Ευρωπαϊκή Ένωση αφαιρεί λεφτά απ’ τις κοινωνικές υπηρεσίες ή τις αγροτικές επιδοτήσεις για να κάνει «ταμείο άμυνας». Πάνω από 5 δις € θα δώσουν για την τρύπια «ασπίδα του Αχιλλέα» στο κράτος δολοφόνο του Ισραήλ. Όλες οι δημόσιες υποδομές προορίζονται για «διπλή χρήση». Δηλαδή κατασκευάζονται με στόχο να μπορούν να χρησιμοποιηθούν για πολεμικούς σκοπούς. 
Η στρατικοποίηση της Ευρωπαϊκής οικονομίας σημαίνει νέα λιτότητα στους μισθούς, στις συντάξεις και χτύπημα των εργατικών κατακτήσεων. Αναβαθμίζουν το λιμάνι στην Αλεξανδρούπολη ή τη νέα αμερικάνικη βάση στην Ελευσίνα για να εξυπηρετήσουν πολεμικούς σκοπούς, αλλά θεωρούν άχρηστα κι αφήνουν να μαραζώνουν τα λιμάνια στα νησιά που εξυπηρετούν τις ανάγκες των ανθρώπων. Χρειάζονται  σιδηροδρομική γραμμή μαζί με τους αγωγούς του φυσικού αερίου (κάθετος διάδρομος) που ο ΑΚΤΟΡΑΣ και η Γκιλφόιλ προωθούσαν, αλλά όχι το τραίνο στην Πελοπόννησο. 
Στις συνθήκες πολέμου που έχουν δημιουργηθεί σε συνδυασμό με τις ιμπεριαλιστικές επεμβάσεις στην Μέση Ανατολή, ο πληθωρισμός και η ακρίβεια στην ενέργεια και σε βασικά καταναλωτικά αγαθά έχουν συντρίψει το πενιχρό εργατικό εισόδημα. Ματώνει ο λαός να αγοράσει πετρέλαιο θέρμανσης, αλλά επιμένουν με το εμπάργκο στην Ρωσία και αγοράζουν το 75% του εισαγόμενου φυσικού αερίου από τις ΗΠΑ, και μάλιστα στην ακριβότερη τιμή στην Ευρώπη!
Την ίδια στιγμή το μεγάλο κεφάλαιο στις συνθήκες αυτές αυγατίζει τα κέρδη του σε βάρος της κοινωνικής πλειοψηφίας με την κυβέρνηση να διαθέτει ψίχουλα για τον δοκιμαζόμενο λαό.
Ο πόλεμος είναι πρώτα απ’ όλα κοινωνικός ενάντια στην εργατική τάξη, τη νεολαία, τους λαούς.
Ξέρουμε τους εχθρούς και τις αιτίες. ΗΠΑ-ΝΑΤΟ-ΕΕ κλιμακώνουν την πολεμική προετοιμασία για να διατηρήσουν την παγκόσμια κυριαρχία τους. Οι βιομήχανοι στηρίζουν την «απελευθέρωση των αγορών» και τα «χρηματιστήρια ενέργειας» για να θησαυρίζουν με κέρδη 3 και 4 φορές πάνω από πέρσι (όπως ο Λάτσης και ο Βαρδινογιάννης).  Το κράτος πλιατσικολογεί υπερφορολογώντας τα καύσιμα, τα είδη πρώτης ανάγκης και τους εργαζόμενους, για να πιάσει τα «πλεονάσματα», ενώ  απαλλάσσει απ’ τους φόρους τους εφοπλιστές και τους τραπεζίτες. 
Ενώνουμε τη φωνή μας οι εργαζόμενες/οι και η νεολαία όλης της Ευρώπης
Πανεργατικές αγωνιστικές και απεργιακές κινητοποιήσεις ΤΩΡΑ!
Σε ολόκληρη την Ευρώπη η κοινωνική οργή φουντώνει. Από το Παρίσι και το Μιλάνο μέχρι τη Λισαβόνα και τα Τίρανα, εκατομμύρια εργαζόμενες/οι και νεολαία βγαίνουν στους δρόμους! Την ίδια στιγμή οι κυβερνήσεις προχωρούν σε πρωτοφανή μέτρα καταστολής και περιστολής στοιχειωδών αστικών και δημοκρατικών ελευθεριών!
Την ώρα που η νεολαία και οι λαοί της Ευρώπης ξεσηκώνονται, με απεργία σε 100 λιμάνια στις 30 Οκτώβρη, με πανεργατική απεργία στη Γαλλία στις 5 Νοέμβρη, στην Ισπανία στις 11 Νοέμβρη, όλα τα συνδικάτα στην Ελλάδα πρέπει να ενώσουν τη φωνή τους με τους αγωνιζόμενους λαούς και να κηρυχτεί ΤΩΡΑ πανεργατική απεργία, να παραλύσει η οικονομική δραστηριότητα να βγούμε σε αγωνιστικές και απεργιακές κινητοποιήσεις υπεράσπισης της ζωής και της ειρήνης, μπλόκο στον πόλεμο και την οικονομία πολέμου.
Για αυτό με όλους τους λαούς της Ευρώπης και του κόσμου απαιτούμε:
· Κάτω ο πόλεμος και οι πολεμικές δαπάνες, ειρήνη στους λαούς/Λευτεριά στην Παλαιστίνη
· Να σταματήσει η πολιτική οικονομική και στρατιωτική εμπλοκή της Ελλάδας σε Παλαιστίνη, Ουκρανία, Ιράν.
· Καμία χρήση των λιμανιών για μεταφορά πολεμικού υλικού
· Αυξήσεις στους μισθούς και  στις συντάξεις, επαναφορά των Συλλογικών Συμβάσεων Εργασίας, του 13ου και 14ου μισθού.
· Όχι στην ακρίβεια. Κατάργηση του Ειδικού Φόρου Κατανάλωσης και του ΦΠΑ για την λαϊκή κατανάλωση στα  καύσιμα..  Κατάργηση των χρηματιστηρίων της ενέργειας, πλαφόν στα κέρδη.
· Όχι στον επανεξοπλισμό της Ευρώπης. Έξω οι βάσεις και το ΝΑΤΟ 
· Ακύρωση του Δημοσιονομικού Σύμφωνου Σταθερότητας
Στηρίζουμε την απεργία των λιμενεργατών, συμμετέχουμε στη στάση εργασίας της ΑΔΕΔΥ (8:00-12:00), ο σύλλογος κηρύσσει επιπλέον στάση 1-2 ώρες. Καλούμε στην συγκέντρωση στις 10πμ στο δημοτικό θέατρο Πειραιά.
Οι λιμενεργάτες δήλωσαν ότι «Στις 30 Οκτωβρίου μπορούμε να κρατήσουμε σχεδόν 2 δισεκατομμύρια δολάρια σε αγαθά ακινητοποιημένα» και αυτό μπορεί να γίνει το πιο πολύτιμο μάθημα μέσα στις τάξεις για το ποια είναι η πραγματική κινητήρια δύναμη αυτής της κοινωνίας. Όπως αυτοί λοιπόν μπλοκάρουν πολεμικά φορτία, έτσι και εμείς οι εκπαιδευτικοί έχουμε χρέος να «μπλοκάρουμε» τα αφηγήματα της πολεμικής προετοιμασίας, δεν αποδεχόμαστε την «κουλτούρα φερέτρων». Δεν αποδεχόμαστε ότι εμείς και τα παιδιά μας «ή θα πεινάσουμε ή θα κρυώσουμε» όπως μας λένε κυνικά οι διάφορες Μαρίες Αντουανέτες της Ε.Ε. που μας καλούν να αποδεχτούμε νέες αιματηρές θυσίες για τους πολέμους τους!
Δεν θα πληρώσουμε τα σπασμένα τους!
Μεταφέρουμε το αντιπολεμικό αντιιμπεριαλιστικό μήνυμα στις τάξεις, αναπτύσσουμε αντιπολεμικές δράσεις στα σχολεία μας.
